Campioana U Banca Transilvania Cluj a învins sâmbătă, în deplasare, formaţia CSM Constanţa, scor 108-85 (51-46), în etapa a 22-a a Ligii Naţionale, faza Top 10. U BT Cluj rămâne lider neînvins.
Principalii marcatori ai partidei au fost Griffin 19 puncte, Henderson 18, pentru CSM, respectiv Mokoka 22, Eddie 21, pentru U BT Cluj, conform News.ro.
Din lotul campioanei nu a făcut parte căpitanul Patrick Richard, plecat de urgenţă în SUA, în urma decesului tatălui său.
În etapa a 22-a s-au mai disputat meciurile dintre CSM Târgu Mureş - Corona Braşov 81-88 şi CSO Voluntari - FC Argeş 79-82, iar ultimele două confruntări vor avea loc luni, între Dinamo Bucureşti - CSM Oradea, respectiv marţi, între CSU Sibiu - Rapid Bucureşti.
Clasamentul în Top 10 este condus de campioana U BT Cluj, neînvinsă, cu 24 puncte, urmată de FC Argeş Piteşti (21) şi CSM Oradea (20, un meci mai puţin).
Etapa a 23-a programează partide între 7-11 martie.